Dennis Flydtkjær (DD), 2025-11-19:
Tak for det.
Som nævnt af de foregående ordførere, er det her er jo et lovforslag, som har mange forskelligartede ting i sig.
Jeg tror, vi er helt oppe på ti forskellige punkter, og så er det nogle gange svært at skrive en sammenhængende tale, så jeg tror faktisk, jeg vil prøve at lade være med at holde en sammenhængende tale.
Jeg kan sige, at i Danmarksdemokraterne støtter vi det meste af det, og så er vi imod noget af det.
Det, jeg vil frem til at sige, er, at det lidt er noget rod nogle gange, når man laver nogle lovforslag, der har så mange forskellige ting i sig.
Jeg kan godt forstå, at man ikke kan lave ti enkeltstående lovforslag.
Men det, der jo er lidt problematisk her, er, at der er noget af det, der er aftalebelagt, som vi er en del af, og så er der noget, der er en del af en anden aftale, som vi ikke er en del af, og som vi ikke kan støtte.
Så bliver det jo lidt svært at skulle sige nej.
For vi er forpligtet til at støtte det, hvor vi er med i en aftale, men hvad så med det, som ikke vil støtte?
Så bliver det lidt noget skrammel for at bruge lidt spøjst udtryk.
Det, vi er med i en aftale om, er at udvide medarbejderaktieordningen, som er en del af iværksætteraftalen.
Det er en aftale, vi er rigtig glade for være en del af, og specielt det her punkt er supergodt.
Det er jo et initiativ, der er målrettet nye selskaber, som tit kan have den udfordring, det kan være svært at skaffe kapital.
Det kan være en supergod idé, men når der ikke er noget kapital, kan det være svært at aflønne nye medarbejdere.
Der synes vi, det er rigtig positivt, at vi nu får lempet det, så man i stedet for at aflønne med kapital, som man ikke har, kan sige, at der skal være en vis basisløn, og derefter kan man så aflønne med medarbejderaktier.
Det er sådan set ganske fornuftigt, og det er som sagt også det, vi er med en aftale omkring.
Det er jo sådan set fornuftigt nok, man med det her lovforslag vælger at sige og også anerkender det, som vi har sagt hele tiden i Danmarksdemokraterne, nemlig at det kan lade sig gøre, og at man derfor vil udskyde det, så fiskeriet slipper for at betale den her CO 2 -afgift i 2026, 2027 og 2028.
Men så kommer den igen i 2029.
Jeg vil igen give ros for, at man faktisk anerkender, at fiskeriet bliver uforholdsmæssigt hårdt ramt af det her – at det er ødelæggende for dansk fiskeri.
Men der er jo ikke noget, der tilsiger, at man efter 3 år så kan regne med, at det bliver bedre.
Der er ikke noget teknologi, der ikke andre måder, det kan gøres på, så hvorfor river man ikke bare plasteret af og siger: Det kan godt være, vi har lavet en fejl?
I stedet for at rive det halvt af, så riv det dog helt af i stedet for.
For det her bliver også skadeligt, når afgiften kommer tilbage igen i 2029.
Hvad gør man så ved det?
I Danmarksdemokraterne vil vi stille et ændringsforslag, der siger, at man ikke genindfører afgiften fra 2029.
Så må vi jo se, om man kan få Folketinget til at være med til at rive plasteret helt af i denne omgang.
Der er et tredje element, jeg også vil nævne, i forslaget, og det er, at man vil momsfritage uddannelse af børn og unge under 30 år for at sikre, at hvis de f.eks. får undervisning i fitness eller dans, skal de fortsat være momsfritaget.
Men det, der tæller ned, er jo det grundlæggende problem, hvor vi egentlig, tror jeg, har en forståelse af, at EU gerne skulle gøre tingene lettere for os, så vi bedre kan handle med hinanden.
De skulle gerne gøre det simplere at drive virksomhed.
Jeg tror, de fleste har bemærket den dagsorden, at vi i Europa er helt vildt gode til at lave bureaukrati for hinanden og dermed også sakker bagud i væksten.
Det her er jo et godt eksempel på det.
Så kommer der bare rigtig mange praktiske hensyn.
Hvis man nu tegner et abonnement som 28 årig i en danseforening, og sådan et abonnement kører jo løbende hvert år, skal der så opkræves moms fra den dag, man bliver 30?
Eller hvad hvis man køber et 3-årigt abonnement?
Hvad gør man så?
Eller hvis man nu er nogle, der udbyder den her danseundervisning og musikundervisning og så har købt en masse udstyr, som skal bruges i undervisningen, er man vel ikke fradragsberettiget for momsen for den andel af dem, der er fritaget for momsen?
Det kan godt se ud som en god ting, at man giver folk en gave, ved at dem, der er under 30, slipper for momsen, med det her bliver jo et bureaukrati uden lige at skulle sidde og administrere.
For hvordan skal man trække momsen fra i de virksomheder, som har undervisning både af nogle, der er over 30, og nogle, der er under 30?
Konklusionen er, som jeg også startede med at sige, at når man laver sådan et lovforslag, hvor det er en samlelov med så mange forskellige ting, hvor vi er aftaleparter i noget af det, og der er noget af det, vi ikke er med i, så vil vi bede om at få lovforslaget delt, så vi kan stemme for det, som vi faktisk er med i en aftale om, men også kan få lov til at stemme imod det, som vi ikke er med i en aftale om.
Det håber jeg ministeren vil være med på.
Jeg kan selvfølgelig godt forstå, at man ikke kan lave ti enkeltstående lovforslag,
men jeg håber, at der i hvert fald kan være noget villighed til, at man så får det delt, så det er muligt at overholde de aftaler, vi er med i.
Det var ordene, formand.